Ċifri uffiċjali juru li fuq medda ta’ ħames snin kien hemm tnaqqis sinifikanti fl-inċidenti fuq il-postijiet tax-xogħol. Filwaqt li fl-2008 ġew rappurtati aktar minn 4,000 ħaddiema li korrew waqt ix-xogħol dawn naqsu b’madwar 1,000 is-sena l-oħra, minkejja li fis-suq tax-xogħol ġiet reġistrata żieda ta’ kważi 25,000 ħaddiem. Is-sena li għaddiet kien hemm 3,092 ħaddiem li weġgħu fuq il-post tax-xogħol. Ċifri tal-Awtorità tas-saħħa u sigurtà fuq il-post tax-xogħol juru wkoll li erba’ ħaddiema tilfu ħajjithom f’inċidenti fuq il-lantijiet tax-xogħol. Il-ħaddiema li l-aktar jkorru fuq il-post tax-xogħol huma dawk li jaħdmu fil-kostruzzjoni, t-trasport u l-manifattura, iżda hemm każi oħrajn marbuta max-xogħol li mhux dejjem jinqabdu mill-istatistika. Il-Kap Eżekuttiva tal-Awtorità tas-Saħħa u s-Sigurtà, Dr Mark Gauci spjega li xogħlijiet differenti joħolqu perikli differenti fosthom l-aktar komuni uġiegħ muskolari, u kundizzjonijiet oħra li jolqtu s-saħħa mentali fosthom l-istress, dipressjoni u anke ansjetà. Dr Gauci spjega li l-awtorità tinvestiga mijiet ta’ każijiet fis-sena u tistħarreġ rapporti li jaslulha li anke iżomm ir-regola tal-kunfidenzjalità ta’ min jagħmel ir-rapport. Spjega iżda li ċerti kundizzjonijiet li jistgħu jirriżultaw minħabba x-xogħol, mhux dejjem tista’ tinstab l-evidenza meħtiega biex tittieħed azzjoni. Dr Mark Gauci kompla billi qal li l-awtorita għandha il-funzjoni li twassal informazzjoni u tqajjem kuxjenza. Dr Gauci qal li tul is-sena li għaddiet l-awtorità ressqet 98 każ il-Qorti u f’żewġ każi il-Qorti tat sentenza sospiża fuq każi ta’ ksur tar-regolament għal ħarsien tas-saħħa u tas-sigurtà tal-ħaddiema.